AGIRREZABALA MANTXOLA (EH Bildu, 2015-05-28):
Eskerrik asko mahaiburu andrea eta egun on guztioi.
Gaur Euskal Herria Bilduk Luix Barinagarrementeriari emango dio bozka.
Izan ere bera da Ararteko izateko ikusten dugun hautagai egokiena. Bera da Iñigo Lamarcak utzitako testigua hartzeko konpromiso irmoa hartu duena, gizarte osoari, gizarte hori osatzen duten herritar orori...
...Iñigo Lamarcak utzitako testigua hartzeko konpromiso irmoa hartu duena. Gizarte osoari. Gizarte hori osatzen duten herritar orori zerbitzua emateko nahia azaldu duena. Herritarren eskubideak bermatu eta bermaraziak izateko erantzukizuna hartzeko prest dagoena.
Izan ere azken egunotan, azken pare bat asteotan, bi eredu ikusi ditugu aurrez-aurre.
Batetik, Barinagarrementeriarena, herri honetan txertatua dagoen hautagaiarena, herri hau pairatzen ari den krisi sozial eta ekonomiko larriaren aurrean erantzun tinkoa ematen jarraitzeko konpromisoa hartu duena. Giza eskubideen alde lan egitea oinarri duena. Orain arteko mugak traspasatu nahi dituena, argi esan zuen bere agerraldian, eskuduntzak, eskumenak, ikuspegi espansibo batean ere ulertu behar zirela. Hau da, herritarrak defendatzeko orduan ahalik eta jardun zabal eta sakona eduki behar zela. Mugarik gabe. Beldurrik gabe. Ausardiarekin.
Administrazioaren zerbitzu emate amaigabe horretan, administrazioa bera eta administratu edo herritarren kontrola daraman administrazioarena, poliziak, espetxeak, eta abar. Bere lan ildoak lotura zuzena izango du salbuespeneko legedia eta horrek ahalmentzen dituen tresnak eta neurriak desagertarazten joateko.
Justizia herritarrengana hurbildu behar dela esaten zuen berak. Polizia praktika txarrekin amaitu kalean eta komisaldegietan. Eta honetarako beharrezkoa da bertara joatea, kartzeletan sartzea, polizia ezberdinen edo bestelako atxiloketa zentroetan sartzea.
Ez ahal da Arartekoak giza eskubideak bermatzen direla baieztatu edo salatu behar duena? Ez ahal da Arartekoaren eginkizuna giza eskubide guztiak errespetatzeko bidetik lan egin behar duena? Barinagarrementeriak konpromiso tinkoa hartu zuen honekiko. Eta argi zioen, hau egingarria da, izan ere bada eredu bat horretan ari dena, Kataluniako (...) figura.
Hizkuntz eskubideekin ere, bere betekizuna funtsezkoa zela aditzera eman zuen, euskaldunen hizkuntz eskubideak oraindik orain urratzen diren garaiotan, funtsezko lan ildoa.
Eta azkenik, lan egiteko barne egituraren eredua azaldu zuen, gardentasunean, aukera berdintasunean, efikazian eta errentagarritasunean oinarritutako eredua.
Hau OPEren bitartez egitea proposatzen zuen eta soldatak gaur egun indarrean dauden beste administrazioekin berdintzea. Honek lanpostu gehiago sortzeko aukera emango luke eta honek lagunduko luke aldez aurretik esandako egitekoak betetzera.
Barinagarrementeriaren eredua da beraz Euskal Herria Bilduk defendatzen duena. Horregatik jarri dugu konfidantza berarengan eta horregatik proposatzen dugu Ararteko bezala. Eredu ausarta, eredu aurrerakoia, eredu ilusionantea.
Eta beste eredua, aste honetan ikusi dugun Lezertuarena da. Asteartean Lezertua jauna jardun zen batzordean, kurrikulum ona eta luzea duela ikusi dugu, nazioarteko instituzioetan denbora luzez aritutakoa. Ondo dago, baina hau ez da kontratazio enpresa bat. Inkognita asko gelditu zitzaizkion joan den astean Euskal Herria Bilduri batzordean. Gauza asko argitzeko. Bai egin beharrekoari dagokionez eta baita barne egiturari dagokionez. Programan zehaztasunik ez genuen ikusi.
Euskal Herria Bilduk galdetu zion ea Ararteko ordezkoa izanik, Ararteko ordezkoa jadanik aukeratua zuen. Baina ez genuen erantzunik jaso. Ez dakigu PNV, PSE eta PP-ren akordio horren barruan, pakete horren barruan dagoen ala ez.
Guk proposamena egingo dugu, hortxe dago Barinagarrementeria. Herri honen egoera errotik ezagutzen duena. Eta herri honek dituen erronkei erantzuteko prestutasuna eta ahalmena erakutsi duena.
Besterik ez, eskerrik asko.